Teplý čaj o piatej alebo ako Heartstopper zahreje pri srdci každého
Autorka: Zuzana Grejtáková
Doteraz neexistoval seriál, ktorý by dokázal vhodným a prívetivým spôsobom uviesť mladé duše do queer problematiky bez explicitného tematizovania alkoholu, drog a sexu, no Heartstopper dokázal práve to. Celkom vynecháva tieto aspekty, na ktorých sú mnohé iné súčasné teen seriály, ako napríklad Sex Education, Euphoria alebo Young Royals založené, a pojednáva o životoch mladých queer ľudí v príjemnej a bezpečnej atmosfére. Jeho úlohou je ukázať queer tematiku z novej perspektívy, detailnejšie vysvetliť, aké je to prechádzať si sebapoznávaním, sebaprijatím a coming-outom v rôznych podobách. Rok 2022 stihol v jeho prvej polovici priniesť niekoľko kvalitných televíznych diel a jedným z nich je práve osemdielny britský adaptovaný seriál z produkcie Netflixu – Heartstopper. Pôvodne webtoon, neskôr séria rovnomenných grafických noviel od mladej spisovateľky a tvorkyne Alice Oseman, mala premiéru svojej televíznej podoby 22. 4. 2022. Od tohto dňa sa z "nášho malého seriálu" stalo dielo s vysokou morálnou hodnotou a obrovským fanúšikovským ošiaľom, ktorý trvá mesiace a tak skoro zrejme nehodlá prestať. Tvorcovia nemohli tušiť, čo ich snaha spôsobí potenciálnemu publiku, keď týždne odhodlane pracovali na čo najpresnejšej adaptácii Alicinej predlohy. Nemohli vtedy však vedieť ani to, kto presne bude nakoniec ich seriál pozerať.
Zatiaľ čo knižné predlohy sú označené ratingom 12+, teda okrem kategórie "Teen a Young Adult" spadajú aj do kategórie "Knihy pre deti", čo je v tomto prípade zavádzajúce označenie, televízny Heartstopper dostal rating TV-14, spadajúc tak do kategórie Teen TV. Hlavné postavy sú vo veku od 14 do 16 rokov a herci, ktorí ich stvárnili, sú osemnásť a devätnásťroční tínedžeri. Konečne tak tínedžerov hrajú reálni tínedžeri a nedošlo tu k všeobecne kritizovanému obsadeniu dospelých hercov, ktorí majú pubertu už pätnásť rokov za sebou. Za úspechom tohto seriálu stojí tiež to, že pracuje s queer reprezentáciou a queer témami opatrne a snaží sa vyobraziť danú problematiku čo najrealistickejšie. Tvorcovia dali obrovský dôraz na autentickosť, aby sa prežívanie postáv čo najviac podobalo reálnemu životu, prežívaniu queer ľudí. Tomu dopomohlo aj zloženie štábu dominantne z queer tvorcov, ktorí mohli čerpať z vlastných životných skúseností a dopomohli tak tomuto seriálu detailnejšie zobraziť prežívanie postáv. Aj z tohto dôvodu ho často pozerajú deti s rodičmi alebo staršími príslušníkmi rodiny, ktorí chcú mať istotu, že mladí diváci majú prístup k pozitívnej alebo aspoň nie negatívnej reprezentácii. To z Heartstoppera činí multigeneračným audiovizuálnym dielom so silným morálnym dopadom, ktoré stiera rozdiely medzi jednotlivými generáciami a vnáša do tohto vekovo rozmanitého diváckeho priestoru isté porozumenie a pochopenie zo strany tých skoršie narodených. Čo môže staršia generácia vnímať ako tabu je dnes pre mladšie publikum súčasťou bežného života.
Očakávanie, že sa publikum bude skladať len z tínedžerov a mladých dospelých je teda mylné a nepravdivé. Heartstopper oslovuje okrem fanúšikov predlohy aj rôzne iné skupiny divákov. Okrem tínedžerov, ktorým tento seriál ponúka istú formu vzdelania a môže formovať ich nasledujúci život, sú to rodičia, ktorým môže tento seriál pomôcť lepšie pochopiť queer problematiku, v istých prípadoch celkom transformovať ich zaužívané názory. Heartstopper dokázal priamo zasiahnuť aj skupinu divákov, ktorá tvorí veľmi špecifickú časť publika. Sú to dospelí queer diváci, ktorí na sociálnych sieťach vyjadrujú úctu a dojatie z tohto seriálu. Dôvodom je, že v časoch, keď boli v adolescentnom veku oni, takúto reprezentáciu v televízii ani v iných audiovizuálnych médiách nemali, a preto ich napĺňajú pocity melanchólie, miernej závisti a sentimentu. Sú hrdí na to, že dnešné deti a tínedžeri už takúto možnosť majú a pýtajú sa sami seba, aké by to bolo, keby Heartstopper existoval v časoch, keď vyrastali oni. Dospelí queer diváci sú jedinečnou diváckou skupinou, skúsenejšou, čiastočne traumatizovanou životom, pretože vedia, aké je to vyrastať bez toho, aby sa videli v médiách reprezentovaní. Boli okradnutí o možnosť okamžite sa identifikovať s fikčnými postavami v televízii, čo im mnohokrát spôsobilo problémy s hľadaním vlastnej identity, či to, že museli dlhé roky zostať "v skrini". Heartstopper prináša tejto skupine istú úľavu, dá sa hovoriť o spadnutom kameni zo srdca. Keďže má tak veľký dopad na dospelých divákov, je preto vhodné klásť si otázku, aký dopad bude mať toto dielo na mladé, životom zatiaľ neskúsené publikum, a aké pocity a dojmy v ňom bude vyvolávať.
V televízii a na streamovacích platformách dnes nájdeme už relatívne veľké množstvo seriálov, ktoré sú založené na queer tematike alebo obsahujú istú formu queer reprezentácie. Nedá sa tvrdiť, že je ich nespočetne veľa, ale existujú a mladí diváci majú na výber z rozsiahleho počtu možností. Avšak len málo z týchto seriálov ponúka mladým ľuďom to, čo potrebujú vidieť, aby lepšie pochopili svet navôkol, aby pochopili svojich blízkych či samých seba. Heartstopper má tento efekt, vznikol práve z tohto dôvodu, aby dal mladým divákom možnosť rozšíriť svoje obzory, aby zistili, že svet nie je iba A alebo B. Snaží sa o to už od roku 2016, kedy Alice Oseman zverejnila prvú epizódu pôvodného webtoonu na online platforme Tapas. Na rozdiel od mnohých iných seriálov sa Heartstopper cielene neopiera o konflikty a dramatické aspekty naratívu, nemá potrebu vytvárať zbytočné problémy, postavy nepotrebujú prekonať nadbytočné životné prekážky, aby mohli dosiahnuť šťastný koniec. Je to jednoducho príbeh o britských tínedžeroch, ktorí žijú bežný život, chodia do školy a zažívajú to, čo každý človek prechádzajúci pubertou. Názor, či má tento seriál pozitívny alebo negatívny vplyv na adolescentných divákov je čisto subjektívny a závisí od mnohých faktorov, ktoré formujú názory jednotlivcov, je ale nutné argumentovať, že v súčasnosti sa v mediálnom priestore nenachádza dielo s dôstojnejším a autentickejším zobrazením queer skúsenosti, než je seriál Heartstopper.
Heartstopper/Srdcerváči
Tvůrci: Alice Oseman, Euros Lyn
Hrají: Joe Locke, Kit Connor, Sebastian Croft, Joseph Balderrama, Fisayo Akinade, Chetna Pandya, Olivia Colman a další.
Velká Británie, Netflix (2022-), 1 řada, 8 epizod/26-33 minut